Gulielm ëd Challant

Frel d'Antòni, Gulielm ëd Challant dël 1391 a l'é stàit nominà abà comanditari dl'abassìa ëd san Michel dla Ciusa, ufissi ch'a l'ha goernà findi al 1408.
Apress sò frel a l'é stàit nominà grand canslé ëd Savòja.

Ai 13 d'ost 1406 a l'é stàit creà vësco 'd Losan-a, andoa a l'ha sucedù ëdcò ambelelà a sò frel.
A Losan-a a l'ha fàit tiré su ël palass episcopal (che pì tard a l'é vnù sede dël goernador dël canton), con soa ansëgna piturà an sle quatr fassade.
A l'ha fàit archinché la catedral, andoa l'ansëgna dla famija Challant a së s-ciàira an sle vëdrià, e lì 'ndrinta a l'ha fàit restauré dël tut, ant ël 1419, la capela dij nossent.
A l'ha costruì ël castel ëd San Michel, che ëd fortificassion, dij rampar e dij fossà a l'han trasformà an fortëssa dël vëscovà.
A l'ha fàit agrandì e abelì la sità 'd Losan-a e për sòn a l'é considerà tanme ël fondador dla sità moderna.

Gulielm ëd Challant a l'é stàit ambassador dël vësco ëd Roma an Fransa, an Aragon-a e an Almagna.
A l'é mòrt a Losan-a ai 20 ëd maj dël 1431 e ambelelà a l'é stàit sotrà.

Categorìa:Famija Challant
Challant, Gulielm ëd
Challant, Gulielm ëd